b'\n_START_ARTICLE_\nSan Crist\xc3\xb3bal (Madrid)\n_START_SECTION_\nSituaci\xc3\xb3\n_START_PARAGRAPH_\nLimita al nord amb Los Rosales, al sud i est amb Butarque i a l\'oest amb San Andr\xc3\xa9s. Est\xc3\xa0 delimitat dels altres barris de Villaverde per l\'Avinguda d\'Andaluc\xc3\xada i pel ferrocarril Madrid-Badajoz (al nord) i Madrid-Alacant (a l\'est)._NEWLINE_Situat a uns 10 quil\xc3\xb2metres de la Puerta del Sol i a tan sols 4 del Cerro de los \xc3\x81ngeles, centre geogr\xc3\xa0fic de la pen\xc3\xadnsula, disposa de dues l\xc3\xadnies d\'autobusos de l\'EMT (59 i 79), que el connecten amb la Glorieta d\'Atocha i la zona coneguda com a Marconi o "San Crist\xc3\xb3bal industrial". Tamb\xc3\xa9 compta amb una estaci\xc3\xb3 de metro (L\xc3\xadnia 3), amb el mateix nom del barri, que permet als seus habitants arribar al centre tur\xc3\xadstic i comercial de Madrid en uns 20 minuts i dues estacions de Rodalies de RENFE (San Crist\xc3\xb3bal de los \xc3\x81ngeles i San Crist\xc3\xb3bal Industrial).\n_START_SECTION_\nHist\xc3\xb2ria\n_START_PARAGRAPH_\nEl barri es construeix a la fi dels anys cinquanta sobre un antic teuler del segle XIX. En els seus primers moments, combina habitatges de treballadors (de l\'EMT, la RENFE), un poblat dirigit de reallotjament de ve\xc3\xafns expulsats d\'altres zones de Madrid per operacions urban\xc3\xadstiques, habitatges d\'obra social... els seus ve\xc3\xafns s\xc3\xb3n majorit\xc3\xa0riament immigrants interiors procedents d\'Andalusia i Extremadura. La majoria dels habitatges es conceben com a habitatges provisionals que, no obstant aix\xc3\xb2, es faran permanents en el temps. Aquest fet, unit a una inadequada fonamentaci\xc3\xb3 sobre terreny argilenc, ha provocat una greu deterioraci\xc3\xb3 dels habitatges, que fan d\'aquest un problema que ha travessat tota la hist\xc3\xb2ria del barri._NEWLINE_Amb el pas dels anys, Sant Crist\xc3\xb3bal s\'ha anat enfrontant a diferents canvis, entre els quals destaquen els associats als processos de reconversi\xc3\xb3 dels anys vuitanta i problemes com la desocupaci\xc3\xb3 i el consum de l\'hero\xc3\xafna._NEWLINE_L\'any 1983 marca una fractura en la hist\xc3\xb2ria de Sant Crist\xc3\xb3bal, amb el reallotjament de diversos grups de gitanos, que desperta una forta oposici\xc3\xb3 ve\xc3\xafnal i conclou amb la separaci\xc3\xb3, encara vigent, entre aquesta comunitat i la resta de ve\xc3\xafns, en forma d\'universos paral\xc2\xb7lels.'